四祖山
作者：王之道
朝代：宋

paragraphs: 黄梅西去一舍許，奔走龍天瞻四祖。
師今何往昔何來，占斷金沙長作主。
須知至道本不滅，豈獨高名固非取。
偶傳衣鉢繼三世，遂配雲中詔千古。
寺藏巖腹蟠地軸，塔據峰巔立天柱。
稜層石棧斜甕玉，繚繞溪流緩縈組。
月明飛瀑百虹掛，風撼長松萬蛟舞。
路通澗谷横略彴，樹靄烟霞團縷數。
清陰掃徑初入夏，蒼蘚封庭新過雨。
留連歸客獲聨轡，邂逅主僧還接武。
請觀異事花五葉，願結勝緣香一縷。
何人爲作錦鷄夢，此意他年銘肺腑。